সালাম ইবনে জিয়াদ

**আবু হারব সালাম ইবনে জিয়াদ ইবনে আবিহি** ( ; মৃত্যু: ৬৯২ সালের শেষভাগ) ছিলেন উমাইয়া খিলাফতের একজন সেনাপতি ও প্রশাসক, যিনি দ্বিতীয় ফিতনার সময় আবদুল্লাহ ইবনুল জুবায়েরের দলত্যাগ করে পুনরায় উমাইয়াদের কাছে ফিরে আসেন। ৬৮১ সালে তিনি খলিফা প্রথম ইয়াজিদ (শা. ৬৮০-৬৮৩) কর্তৃক খোরাসান ও সিজিস্তানের গভর্নর নিযুক্ত হন। নিজের শাসনকালে তিনি মধ্য এশিয়ার মাওয়ারান্নাহর (সমরকন্দসহ) ও খোয়ারাযমে বেশ কয়েকটি সামরিক অভিযান পরিচালনা করেন। যুদ্ধে সাফল্য ও খুরাসানি আরব সৈন্যদের মধ্যে যুদ্ধলব্ধ সম্পদের উদার বণ্টন তাদের মধ্যে তাকে ব্যাপক জনপ্রিয়তা এনে দেয়; কিন্তু ইয়াজিদের মৃত্যুর পর সালাম উমাইয়াদের প্রতি আনুগত্য বেশিদিন ধরে রাখতে পারেননি। তার সৈন্যদল ও মনোনীত উত্তরাধিকারী আব্দুল্লাহ ইবনে খাজিম আল-সুলামী প্রতিদ্বন্দ্বী খলিফা আব্দুল্লাহ ইবনুল জুবায়েরের প্রতি আনুগত্য প্রকাশ করার পর সালাম বসরা অভিমুখে যাত্রা করেন। সেখানে তিনি ইবনুল জুবায়েরের শিবিরে যোগ দেন; কিন্তু তা সত্ত্বেও ইবনুল জুবায়ের তাকে মক্কায় বন্দী করেন। বিপুল পরিমাণ অর্থ প্রদানের পর তিনি মুক্তি পান। ৬৯২ সালের শেষের দিকে উমাইয়াদের হাতে ইবনুল জুবায়েরের মৃত্যুর পর তাকে খুরাসানের গভর্নর হিসেবে পুনরায় নিযুক্ত করা হয়। তবে তিনি কাজে যোগদানের আগেই মারা যান।

## জীবনী
সালাম ছিলেন জিয়াদ ইবনে আবিহির তৃতীয় পুত্র। জিয়াদ ইরাকের উমাইয়া গভর্নর ও খেলাফতের পূর্বাঞ্চলের কার্যত প্রশাসক হিসেবে অত্যন্ত প্রভাবশালী ছিলেন। ৬৭৩ সালে জিয়াদের মৃত্যুর সময় তার পরিবার পূর্বাঞ্চলীয় খেলাফতে দৃঢ় প্রভাব বজায় রাখে। মৃত্যুর পর তার পুত্ররা জিয়াদের স্থলাভিষিক্ত হন; ইরাকে উবায়দুল্লাহ ইবন জিয়াদ, খুরাসানে আবদুর রহমান ইবনে যিয়াদ এবং সিজিস্তানে আব্বাদ ইবন জিয়াদ।

৬৮০ সালে প্রথম ইয়াজিদ তার পিতা মুয়াবিয়ার পর খলিফা হওয়ার এক বছর পর সালামকে তার ভাইদের স্থলাভিষিক্ত করে খুরাসান ও সিজিস্তানের গভর্নর নিযুক্ত করেন। সালাম পরে তার আরেক ভাই ইয়াজিদ ইবন যিয়াদকে সিজিস্তানের উপ-গভর্নর হিসেবে নিয়োগ দেন।

খুরাসানের রাজধানী মার্ভে পৌঁছানোর আগে সালাম বসরা থেকে ২,০০০ নির্বাচিত উপজাতীয় যোদ্ধার একটি বাহিনী গঠন করেন। এই বাহিনীতে বেশ কয়েকজন বিশিষ্ট আরব অভিজাত ব্যক্তি অন্তর্ভুক্ত ছিলেন, যেমন; মুহাল্লাব ইবনে আবি সুফরা (আজদ গোত্র), আবদুল্লাহ ইবন খাজিম (বনু সুলাইম), তালহা ইবনে আবদুল্লাহ ও উমর ইবন উবায়দুল্লাহ ইবন মামার (বনু তামিম)।

মার্ভে পৌঁছানোর পর তাঁর প্রথম পদক্ষেপ ছিল শক্তিশালী আরব গোত্রনেতা কায়েস ইবনুল হায়সাম আল-সুলামিকে গ্রেফতার করা এবং প্রকাশ্যে নিন্দা করা। কায়েস এর আগে সালামের ভাই আবদুর রহমানের কর্তৃক নিযুক্ত হয়েছিলেন।  ইতিহাসবিদ মুহাম্মদ আব্দুল হাই শাবানের মতে, তিনি এ পদক্ষেপের মাধ্যমে প্রভাবশালী গোত্রনেতা আসলাম ইবনে জুরয়া আল-কিলাবির সমর্থন অর্জন করতে চেয়েছিলেন, যিনি আগে কায়েসের হাতে বন্দী ও নির্যাতিত হয়েছিলেন।

উৎসভেদে জানা যায় যে, সালাম তার বাহিনী কর্তৃক অর্জিত যুদ্ধলব্ধ সম্পদের এক-পঞ্চমাংশ খলিফা ইয়াজিদের কাছে পাঠাতেন এবং বাকিটা সৈন্যদের মধ্যে বণ্টন করতেন; তবে অন্য কিছু সূত্রে জানা যায় যে, তিনি পুরো সম্পদই নিজের ও সৈন্যদের মধ্যে ভাগ করে নিতেন। এই নীতি ও সামরিক সাফল্যের ফলে সালাম সৈন্যদের মধ্যে ব্যাপক জনপ্রিয়তা অর্জন করেন। নবম শতাব্দীর ইতিহাসবিদ তাবারি এভাবে উল্লেখ করেছেন:“খুরাসানের জনগণ কখনো কোনো গভর্নরকে এতটা ভালোবাসেনি, যতটা তারা সালামকে ভালোবাসত। যে দুই বছর সালম সেখানে ছিলেন, তখন তাদের ভালোবাসার কারণে ২০,০০০-এরও বেশি নবজাতকের নাম সালাম রাখা হয়।” — আলী ইবনে মুহাম্মদ (খুরাসানের একজন আরব গোত্রপ্রধান, যাকে আল-তাবারি উদ্ধৃত করেছেন)।সালাম ইবন জিয়াদ আমু দরিয়া নদীর ওপারে মধ্য এশিয়ার মাওয়ারান্নাহর ও সমরকন্দের সগ্ধীয় শাসকদের বিরুদ্ধে অভিযানে গুরুত্বপূর্ণ বিজয় ও অগ্রগতি অর্জন করেন। তিনি প্রথম আরব সেনাপতি হিসেবে শীতকালে আমু দরিয়ার পূর্ব দিকে শিবির স্থাপন করেন। এর আগে ৬৭১ সাল থেকে আরব বাহিনী এই নদীর পূর্বে অগ্রসর হলেও তারা কখনও শীতকাল সেখানে অবস্থান করত না। কারণ মধ্য এশিয়ার তীব্র শীত এবং সেই পরিবেশে টিকে থাকার জন্য জরুরি ভারী উষ্ণ পোশাকের সঙ্গে তারা অভ্যস্ত ছিল না। কিন্তু সালাম এই সীমাবদ্ধতাকে অতিক্রম করেন এবং তার এই পদক্ষেপ পরবর্তী আরব সামরিক অভিযানের জন্য নতুন দিগন্ত উন্মোচন করে।

তার স্ত্রী উসমান ইবনে আবিল আস আস-সাকাফির নাতনি উম্মু মুহাম্মদ বিনতে আব্দুল্লাহও তার সঙ্গে আমু দরিয়া নদী অতিক্রম করেন। এর ফলে তিনি ইতিহাসে প্রথম আরব নারী হিসেবে নদী পার হন। সেখানে তিনি একজন পুত্র সন্তানেরও জন্ম দেন, যার নাম রাখা হয় “সুগদি”। এই ঘটনা আরবদের মধ্য এশিয়ায় স্থায়ী উপস্থিতির একটি প্রতীকী সূচনা হিসেবে বিবেচিত হয়।

সালাম খোয়ারেজম অঞ্চলেও অভিযান পরিচালনা করেন। তবে তার নিযুক্ত গভর্নররা সিজিস্তান ও জাবুলিস্তানে তার মতো সাফল্য অর্জন করতে পারেননি। জাবুলিস্তানে তার ভাই আবু উবায়দার নেতৃত্বে অভিযান পরিচালিত হয়। তবে সেখানে স্থানীয় শাসক জুম্বিল ও কাবুলের শাহরা আরবদের বিরুদ্ধে কঠোর প্রতিরোধ গড়ে তোলে। এই সংঘর্ষে ইয়াজিদ নিহত হন এবং আবু উবায়দা বন্দী হন, যার ফলে এ অঞ্চলে আরবদের অগ্রযাত্রা বাধাগ্রস্ত হয়

ইয়াজিদের মৃত্যুর পর সিরিয়ার উমাইয়া রাজধানীতে নেতৃত্ব সংকট দেখা দিলে রাজনৈতিক অস্থিরতা শুরু হয়। প্রথম দিকে সালাম খুরাসানের আরব সৈন্যদের উমাইয়াদের প্রতি আনুগত্য বজায় রাখতে সক্ষম হন। কিন্তু অল্প সময়ের মধ্যেই সেই আনুগত্য ভেঙে পড়ে এবং সালাম খুরাসান ত্যাগ করে বসরায় তার ভাই উবায়দুল্লাহর কাছে আশ্রয় নিতে বাধ্য হন। এদিকে তার মনোনীত উত্তরসূরি আবদুল্লাহ ইবন খাজিম আল-সুলামী পূর্বাঞ্চলের ক্ষমতা দখল করেন এবং মক্কার উমাইয়াবিরোধী খলিফা আব্দুল্লাহ ইবনুল জুবায়রের প্রতি আনুগত্য প্রকাশ করেন।

সালাম নিজেও শেষ পর্যন্ত ইবনুল জুবায়রের পক্ষে যোগ দেন। কিন্তু তবুও জুবায়রপন্থীরা তাকে বসরায় গ্রেপ্তার করে মক্কায় নিয়ে যায় এবং সেখানে তাকে বন্দী রাখা হয়। ইবনুল জুবায়র তার থেকে বিপুল পরিমাণ অর্থ আদায় করেন, যার পরিমাণ প্রায় চার মিলিয়ন দিরহাম ছিল বলে জানা যায়। এসব অর্থ সালম খোরাসানের গভর্নর থাকাকালীন উপার্জন করেছিলেন। এই অর্থ পরিশোধের মাধ্যমে তিনি মুক্তি লাভ করেন। এরপর উমাইয়া সেনাপতি হাজ্জাজ বিন ইউসুফের মক্কা অবরোধের আগ পর্যন্ত তিনি সেখানে অবস্থান করেন। 

পরবর্তীতে উমাইয়া খলিফা আব্দুল মালিক সালামকে ক্ষমা করে পুনরায় খুরাসানের গভর্নর হিসেবে নিয়োগ দেন। কিন্তু দুর্ভাগ্যবশত তিনি দায়িত্ব গ্রহণের জন্য খুরাসানে পৌঁছানোর আগেই ৬৯২ সালে বসরায় মৃত্যুবরণ করেন। তার নাতি মাসলামা ইবনে মুহারিব বসরার প্রসিদ্ধ ইতিহাসবিদ ছিলেন এবং তিনি ৮ম শতকের মাঝামাঝি সময়ে মৃত্যুবরণ করেন। তার বর্ণনাগুলো নবম শতাব্দীর ঐতিহাসিক আল-মাদায়িনি ও আল-তাবারির ইতিহাস গ্রন্থে উদ্ধৃত হয়েছে।

## তথ্যসূত্র


## গ্রন্থপঞ্জি

* 
* 
* 
* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:৬৯০-এর দশকে মৃত্যু
বিষয়শ্রেণী:৬৯২-এ মৃত্যু
বিষয়শ্রেণী:৭ম শতাব্দীর আরব ব্যক্তি
বিষয়শ্রেণী:উমাইয়া সেনাপতি
বিষয়শ্রেণী:দ্বিতীয় ফিতনায় সম্পৃক্ত ব্যক্তি
বিষয়শ্রেণী:খোরাসানের উমাইয়া গভর্নর